Ozoda Saidzoda: Men haqimdagi asossiz gap-so‘zlar televideniye va radioga ham yetib bordi

Xonanda Ozoda Saidzoda ijtimoiy tarmoqlarga litsenziya guvohnomasi suratini joylab, “Asossiz gaplarni tarqatavermanglar”, qabilida xabar qoldirdi. Jurnalist Feruz Muhammad qanday asossiz gaplar haqida so‘z borayotganini bilish maqsadida xonanda bilan suhbatlashdi.

— Ijtimoiy tarmoqlardagi sahifalaringizga “Asosiz gap tarqatavermanglar” deb yozib, amal qilish muddati 2017-yil mart oyigacha bo‘lgan litsenziyangiz suratini joylashtiribsiz. Bunga nima sabab bo‘ldi?
— So‘nggi vaqtlarda “Ozodaning litsenziyasi yo‘q”, degan asossiz, uydirma gaplarni qasddan tarqatishmoqda. Bu gap-so‘zlar katta-katta tashkilotlarga, xususan, televideniye, radioga yetib borgani, boz ustiga, muxlislar ham mendan bu masalada javob kutayotgani uchun litsenziyam suratini ijtimoiy tarmoqlardagi sahifalarimga joyladim.
— Litsenziya guvohnomangizda O‘zbekistonda va undan tashqarida konsert berishingiz mumkinligi qayd etilgan. Yaqin vaqt ichida, masalan, “Istiqlol” san’at saroyida konsert berishingiz mumkinmi?
— Bunga harakatimiz bor. “Istiqlol” da konsert berishimiz uchun kun topib berishsa, albatta konsert beramiz. Hozir xonandalarning ko‘pligidan, ushbu saroyning bo‘sh kuni yo‘q.
— Avvalgi intervyularingizning birida “E’tirof et” nomli albomni tugallash arafasidamiz, degan edingiz.
— Aslida albom yozib tugatilgan, faqat texnik ishlari oxirigacha yakunlanmaganligi sabab muxlislar e’tiboriga havola qilmay turgan edik. Biroq albomning qoralama varianti tarqab ketdi. Tez kunlarda albomning asl nusxasini muxlislarimizga taqdim etamiz.